**INFORMATĪVAIS ZIŅOJUMS**

**Par Eiropas Savienības Nodarbinātības,**

**sociālās politikas, veselības un patērētāju lietu ministru padomes**

**2023.gada 13.-14.marta sanāksmē izskatāmajiem Labklājības ministrijas kompetencē esošajiem jautājumiem**

2023.gada 13.-14.martā Briselē (Beļģijā) notiks Eiropas Savienības *(turpmāk – ES)* Nodarbinātības, sociālās politikas, veselības un patērētāju lietu ministru padomes *(turpmāk – Padome)* sanāksme.

**I Darba kārtības jautājumi**

1. **Eiropas semestris 2023:**
	1. **Vienotais nodarbinātības ziņojums**
	2. **Padomes secinājumu projekts par 2023.gada Ikgadējo ilgtspējīgas izaugsmes pētījumu un Vienoto nodarbinātības ziņojumu**

2022.gada 22.novembrī Eiropas Komisija *(turpmāk – Komisija)* publicēja Ikgadējo ilgtspējīgas izaugsmes pētījumu, uzsākot 2023.gada Eiropas semestra procesu. Pētījumā tiek uzsvērts, ka Eiropas semestris un Atveseļošanās un noturības mehānisms ir ietvars efektīvai ekonomikas, nodarbinātības un sociālās politikas koordinēšanai.

Savukārt Vienotajā nodarbinātības ziņojumā būtiska uzmanība ir pievērsta Eiropas Sociālo tiesību pīlāra īstenošanai atbilstoši Rīcības plānam. Ziņojumā tiek norādīts, ka ES dalībvalstu darba tirgū saglabājas zināma nenoteiktība, ņemot vērā Krievijas uzsāktā kara pret Ukrainu ietekmi un spēcīgu inflācijas spiedienu. Papildus tiek uzsvērta arī aktīvās darba tirgus politikas stiprināšanas un prasmju pilnveides nozīme, kā arī norādīts uz algu noteikšanas mehānismiem, lai ņemtu vērā sociālekonomiskos apstākļus, saglabātu nodarbinātību un konkurētspēju un mazinātu pirktspējas zudumu, īpaši iedzīvotājiem ar zemiem ienākumiem. Krievijas uzsāktā kara pret Ukrainu ietekmē pārvietoto personu ieceļošanas ES rezultātā dalībvalstīm joprojām aktuāls jautājums ir šo personu iesaiste darba tirgū, kā arī sociālā iekļaušana. Attiecībā uz nabadzības un sociālās atstumtības risku ziņojumā norādīts, ka enerģijas cenu un inflācijas pieaugums ir negatīvi ietekmējis pirktspēju, it īpaši mazāk aizsargātajās mājsaimniecībās.

Secinājumu projektā tiek uzsvērta gan Krievijas uzsāktā kara pret Ukrainu, gan augstas inflācijas ietekme, tāpēc ir nepieciešama efektīva ekonomikas, nodarbinātības un sociālās politikas koordinēšana, kas sekmē iekļaujošu un ilgtspējīgu izaugsmi, kā arī palīdz mazāk aizsargātajiem iedzīvotājiem.

Secinājumu projektā dalībvalstis tiek arī aicinātas savās nacionālajās reformu programmās ņemt vērā Ikgadējā ilgtspējīgas izaugsmes pētījumā ietvertās prioritātes un Vienotā nodarbinātības ziņojuma atziņas. Vienlaikus dalībvalstis tiek aicinātas risināt jautājumu par augsto enerģijas cenu ietekmi, atbalstīt algu izaugsmi un turpināt strukturālās reformas, kā arī efektīvu aktīvā darba tirgus politiku un apmācību īstenošanu. Savukārt Komisija tiek aicināta turpināt daudzpusējās uzraudzības procesu, uzraudzīt zaļās un digitālās pārkārtošanās ietekmi uz nodarbinātību, prasmēm, sociālo situāciju u.c. Nodarbinātības komiteja un Sociālās aizsardzības komiteja tiek aicinātas turpināt daudzpusējo uzraudzību par dalībvalstu sniegumu, izstrādāt un pilnveidot esošos uzraudzības ietvarus u.c.

*Padomes 2023.gada 13.-14.marta sanāksmē plānota Padomes secinājumu un Vienotā nodarbinātības ziņojuma pieņemšana, kā arī viedokļu apmaiņa par Eiropas semestri, balstoties uz Zviedrijas prezidentūras sagatavotajiem jautājumiem:*

* *Kādi ir jūsu dalībvalsts galvenie izaicinājumi, sekmējot ES konkurētspēju zaļās un digitālās pārejas kontekstā?*
* *Kurus no pasākumiem jūs uzskatāt par īpaši nozīmīgiem, risinot jautājumu par kvalificēta darbaspēka trūkumu zaļajā ekonomikā?*

Latvijas nostāja:

Latvija atbalsta Padomes secinājumu un Vienotā nodarbinātības ziņojuma pieņemšanu.

Latvija uzskata, ka Eiropas semestris ir atbilstošs ietvars nodarbinātības un sociālo politiku koordinācijai ES, sniedzot iespēju ES dalībvalstīm kopīgi identificēt galvenos izaicinājumus un efektīvākos pasākumus šo izaicinājumu risināšanai, ņemot vērā arī Eiropas Sociālo tiesību pīlāra Rīcības plānu. Latvija uzskata, ka ir jāturpina specifisko rekomendāciju izteikšana struktūrpolitiku jomās, īpašu uzsvaru liekot uz nodarbinātības, sociālajiem un izglītības jautājumiem, lai sekmētu mērķu līdz 2030.gadam sasniegšanu.

Zaļā un digitālā pāreja sniedz gan dažādas jaunas darba tirgus iespējas, gan rada arī vairākus izaicinājumus. Darba tirgus automatizācijas un digitalizācijas tendences ir vērojamas jau zināmu laiku, proti, arvien vairāk darba vietās ir nepieciešamas digitālās prasmes. Vienlaikus zemas kvalifikācijas darba vietu skaits pakāpeniski samazinās, uzņēmumiem arvien vairāk modernizējot tehnoloģijas un ieviešot jaunas darba metodes. Zaļās un digitālās pārejas pamatā ir jābūt cilvēkkapitāla attīstībai, vienlaikus sniedzot īpašu atbalstu tām grupām, kuras šīs darba tirgus transformācijas var ietekmēt visvairāk. Tas ietver gan aktīvās darba tirgus politikas pasākumus, gan, kur nepieciešams, arī finansiālu atbalstu. Arī Nodarbinātības valsts aģentūra ir uzsākusi sniegt atbalstu bezdarba riskam pakļautām personām ar īpašu uzsvaru uz digitālo prasmju pilnveidi.

Latvijā dažādās ražošanas nozarēs un lauksaimniecībā, kas ir svarīga nozare reģionos, pēdējā desmitgadē ir būtiski kāpināta produktivitāte, uzlabojot darba vietu kvalitāti, bet vienlaikus samazinoties nodarbināto skaitam atsevišķās šāda veida nozarēs. Tajā pašā laikā Latvijā joprojām būtiska loma ekonomikā ir pakalpojumu nozarei, kas arī arvien vairāk digitalizē procesus. Mazumtirdzniecības joma ir viens no šādiem piemēriem.

Latvijas darba tirgus izaicinājums ir būtiskās reģionālās darba tirgus atšķirības, jo aptuveni 60% no vakancēm tiek reģistrētas Rīgas reģionā, kamēr augstāks bezdarba līmenis ir novērojams attālākos reģionos ar mazāku vakanču pieejamību. Līdz ar to būtisks ir reģionālās mobilitātes atbalsts, kā arī transporta pieejamība. Vienlaikus Latvijā ir pieaugusi attālinātā darba izmantošana, taču tas ir mazāk iespējams zemākas un vidējas kvalifikācijas profesijās pakalpojumu un ražošanas nozarēs. Līdzsvarotas reģionālās attīstības veicināšanai būtisks ir attīstīts transporta tīkls, ko svarīgi salāgot arī ar zaļās pārejas aspektiem.

Zaļā pāreja ietver arī pāreju uz ilgtspējīgiem energoresursiem, kas vismaz vidējā termiņā var radīt papildu finansiālo slogu gan mājsaimniecībām, gan uzņēmumiem. Tāpēc ir svarīgi ieviest kompensējošus mehānismus, lai sniegtu atbalstu mazāk aizsargātajiem. Kopumā ir svarīgi, lai dažādās pārejas būtu taisnīgas un ņemtu vērā arī sabiedrības mazākaizsargāto grupu situāciju.

Latvija atbalsta 2023.gada noteikšanu par Eiropas Prasmju gadu, tādējādi uzsverot prasmju nozīmi dažādās ES un nacionālajās politikās, kā arī Eiropas semestra fokusēšanos uz izglītības un apmācību jomas izaicinājumiem. Nodarbinātības valsts aģentūra jau nodrošina dažādas pārkvalifikācijas iespējas, tajā skaitā jomās, kas ir svarīgas arī zaļajai ekonomikai. Piemēram, šobrīd Latvijā ir būtiski pieaudzis pieprasījums pēc saules paneļu uzstādīšanas, un tam ir nepieciešamas specifiskas zināšanas. Kopumā enerģētikas sektors piedzīvo izmaiņas, tāpēc svarīgas arī atbilstošas izglītības un apmācību iespējas.

*Ekonomikas ministrijas sagatavotā nacionālā pozīcija Nr.1 par 2023.gada Eiropas semestri: ES Padomes secinājumi par Ilgtspējīgas izaugsmes ziņojumu, ES Padomes secinājumi par 2023.gada Agrās brīdināšanas mehānisma ziņojumu, Priekšlikums ES Padomes rekomendācijām Euro zonas ekonomikas politikai apstiprināta Ministru kabineta 2023.gada 17.janvāra sēdē un Saeimas Eiropas lietu komisijas 2023.gada 13.janvāra sēdē.*

1. **Gads pēc Krievijas agresijas pret Ukrainu: nodarbinātības un sociālā situācija ES ar fokusu uz bēgļu no Ukrainas darba tirgus situāciju**

2022.gada 24.februārī Krievija uzsāka pilna mēroga iebrukumu Ukrainā, izraisot arī bēgļu plūsmu uz ES dalībvalstīm. Kopumā gandrīz 5 miljoni ukraiņu ir pieteikušies pagaidu aizsardzībai ES (papildus vēl 5 miljoni ukraiņu ir pārvietojušies Ukrainas iekšienē). ES dalībvalstis nodrošina pārvietotajām personām pagaidu aizsardzību, kas ietver gan uzturēšanās tiesības, gan pieeju mājoklim, sociālajai un medicīniskajai aprūpei, kā arī izglītībai u.c. Tomēr viens no būtiskiem izaicinājumiem ir ukraiņu līdzdalība darba tirgū, ņemot vērā valodas barjeru, prasmju atzīšanu un piekļuvi bērnu aprūpes pakalpojumiem. Dalībvalstis ir veikušas dažādus pasākumus, lai mazinātu ierobežojumus un sekmētu Ukrainas bēgļu līdzdalību darba tirgū.

*Padomes 2023.gada 13.-14.marta sanāksmē plānota viedokļu apmaiņa, balstoties uz Zviedrijas prezidentūras sagatavotajiem jautājumiem:*

* *Kā Krievijas uzsāktais iebrukums Ukrainā līdztekus pieaugošajiem inflācijas rādītājiem un enerģijas cenām ir ietekmējis nodarbinātības un sociālo situāciju jūsu valstī?*
* *Kāda ir Ukrainas bēgļu darba tirgus situācija un kā tas ietekmē viņu integrāciju sabiedrībā?*
* *Kādi pasākumi jūsu valstī ir pieņemti, lai veicinātu bēgļu integrāciju darba tirgū? Kādus papildu pasākumus šajā kontekstā jūs plānojat?*

Latvijas nostāja:

 Latvija uzskata, ka ir svarīgi turpināt sniegt visu nepieciešamo atbalstu Ukrainai. No vienas puses, tas ietver militāras tehnikas piegādes, karavīru apmācības, infrastruktūras un energosistēmas atjaunošu un neatliekamo humāno palīdzību. No otras puses, svarīgs ir atbalsts gan attiecībā uz nodarbinātību, gan sociālo atbalstu tiem Ukrainas valsts-piederīgajiem, kas devušies bēgļu gaitās un uzturas ES dalībvalstīs.

Darba tirgus situācija Latvijā kopumā vēl arvien ir labvēlīga. Reģistrētā bezdarba līmenis tuvojas 6%, vienlaikus reģistrētā bezdarba līmenis Rīgā un Rīgas reģionā jau ir pietuvojies 4%. Līdz ar to arī Ukrainas civiliedzīvotājiem ir pieejamas darba tirgus iespējas.

Atbilstoši Ukrainas civiliedzīvotāju atbalsta likumamkā līdzdalību darba tirgū veicinošu pasākumu var minēt, ka pagaidām ir atceltas latviešu valodas prasības Ukrainas civiliedzīvotājiem. Vienlaikus darba devējam ir pienākums nodrošināt, lai tiktu sniegts atbalsts tiem darbiniekiem, kuru darbs ir saistīts ar klientiem. Tāpat tiek piedāvātas latviešu valodas apmācības (piemēram, dalību apmaksātos latviešu valodas kursos 2022.gadā uzsāka 165 Nodarbinātības valsts aģentūrā reģistrētie Ukrainas civiliedzīvotāji). Arī veselības un izglītības sektoros ir veikti izņēmumi, lai Ukrainas civiliedzīvotāji varētu uzsākt nodarbinātību šajās jomās.

Tāpat Latvijā tika ieviests īpašs finansiāls atbalsts tiem Ukrainas civiliedzīvotājiem, kuri Latvijā uzsāk darba tiesiskās attiecības vai pašnodarbinātību. 2023.gada janvāra sākumā aktuālas darba tiesiskās attiecības Latvijā bija 7,5 tūkstošiem Ukrainas civiliedzīvotāju (7,8 tūkstošos darba vietu pie 2,8 tūkstošiem Latvijas darba devēju). Laika periodā no 2022.gada 7.marta līdz 2023.gada februāra vidum Nodarbinātības valsts aģentūrā tika reģistrēti 19,4 tūkstoši Ukrainas civiliedzīvotāji, no tiem  gandrīz 5 tūkstošiem tika piešķirts reģistrētā bezdarbnieka vai darba meklētāja statuss. Ukrainas civiliedzīvotājiem - 10 810 fiziskām un 110 pašnodarbinātām personām - izmaksāts nodarbinātības uzsākšanas pabalsts, no tām gandrīz 70% Latvijā turpina darba tiesiskās attiecībās pie tā paša vai cita darba devēja vai turpina pašnodarbinātību. 1,4 tūkstoši personu iesaistījušies dažādos nodarbinātības atbalsta pasākumos, visbiežāk izmantojot karjeras konsultācijas un iespējas apgūt latviešu valodu u.c.

Savukārt attiecībā uz sociālo palīdzību Ukrainas civiliedzīvotājiem ir iespēja vērsties pašvaldību sociālajos dienestos un saņemt atbalstu, tostarp vienreizēju pabalstu krīzes situācijā, kā arī garantētā minimālā ienākuma un mājokļa pabalstu.

Atbilstoši Ukrainas civiliedzīvotāju atbalsta likumam Ukrainas civiliedzīvotājiem Latvijā tiek sniegts pārtikas atbalsts un pamata materiālā palīdzība arī Eiropas Atbalsta fonda vistrūcīgākajām personām ietvaros.

*Ārlietu ministrijas sagatavotā nacionālā pozīcija Nr.1 par 2023.gada 9.-10.februāra ārkārtas Eiropadomē izskatāmajiem jautājumiem apstiprināta Ministru kabineta 2023.gada 7.februāra sēdē un Saeimas Eiropas lietu komisijas 2023.gada 8.februāra sēdē.*

1. **Priekšlikums Padomes lēmumam, ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2019.gada Konvenciju pret vardarbību un aizskarošu izturēšanos (Nr.190)**

2019.gada 21.jūnijā Starptautiskā darba konference tās 108.sesijā pieņēma Konvenciju pret vardarbību un aizskarošu izturēšanos *(turpmāk – Konvencija Nr.190)*, kā arī Rekomendāciju pret vardarbību un aizskarošu izturēšanos. Jaunais regulējums aptver visu sektoru darbiniekus neatkarīgi no līgumiskā statusa, personas, kuras atrodas apmācībās, darbiniekus, ar kuriem izbeigtas darba attiecības, brīvprātīgos, darba meklētājus, kandidātus uz darba vietām, personas, kuras izpilda darba devēja pienākumus, kā arī dažāda veida vardarbības un aizskaršanas formas.

Konvencija Nr.190 attiecas uz noteiktām ES tiesību jomām, bet ES tai pievienoties nevar, jo SDO konvenciju dalībnieces var būt vienīgi valstis. Tāpēc Komisija 2020.gada 22.janvārī publicēja priekšlikumu Padomes lēmumam, ar kuru dalībvalstīm atļauj ES interesēs ratificēt Konvenciju Nr.190. Vairākas Konvencijas Nr.190 normas skar ES tiesību aktos ietvertās jomas, piemēram, sociālo politiku attiecībā uz darba aizsardzību un vienlīdzīgu vīriešu un sieviešu pieeju nodarbinātībai, kā arī diskriminācijas izskaušanu.

*Padomes 2023.gada 13.-14.marta sanāksmē plānota viedokļu apmaiņa, ņemot vērā Komisijas lūgumu iekļaut jautājumu Padomes darba kārtībā.*

Latvijas nostāja:

 Latvija atbalsta centienus pievērst uzmanību tik būtiska jautājuma risināšanai kā vardarbības un aizskaršanas darbā izskaušana, un Latvija atbalstīja Konvencijas Nr.190 pieņemšanu Starptautiskajā darba konferencē. Līdz ar to pēc būtības Latvija neiebilstu, ka ES Padomē tiktu pieņemts lēmums atļaut dalībvalstīm ratificēt Konvenciju Nr.190 ES interesēs. Vienlaikus, ņemot vērā nepieciešamo laiku iekšējo procedūru veikšanai, kā arī atšķirīgas prakses un situācijas dalībvalstīs, Latvija atbalsta risinājumu, kas atstāj brīvību dalībvalstīm lemt par Konvencijas Nr.190 ratifikāciju nacionālajā līmenī. Latvija uzskata, ka ir būtiski, lai netiktu uzlikts pienākums dalībvalstīm ratificēt Konvenciju Nr.190 līdz konkrētam datumam.

*Labklājības ministrijas sagatavotā nacionālā pozīcija Nr.1 par priekšlikumu Padomes lēmumam, ar kuru dalībvalstīm atļauj Eiropas Savienības interesēs ratificēt Starptautiskās Darba organizācijas 2019.gada Konvenciju pret vardarbību un aizskarošu izturēšanos (Nr.190) apstiprināta 2020.gada 20.februārī.*